চিত্রী রবীন্দ্রনাথের এই উক্তি আমাদের দেশের চিত্রকলার আন্তর্জাতিক সম্মানকে আমাদের কাছে তুলে ধরে। বহুমুখী প্রতিভায় রবীন্দ্রনাথ চিত্রীরূপে আবির্ভূত হন প্রায় জীবনের অপরাহ্ণে পৌঁছানোর পর। ভারতীয় আধুনিকতা (শিল্পকলার ক্ষেত্রে) ১৯১৯-২০ থেকে শুরু করে এই সময়ে এসেও নিঃশেষ হয়ে যায়নি। এখন আমরা যে-বিশ্বায়নের কথা বলি তা অনেককাল আগে রবীন্দ্রনাথ উপলব্ধি করেছিলেন। শান্তিনিকেতনের বিশ্বভারতীর পরিকল্পনায় এবং পরে তার প্রমাণ পাওয়া যায়। ১৯১৬ সালের ২২ আগস্ট পুত্র রথীন্দ্রনাথকে চিঠিতে লিখেছিলেন (জাপান থেকে) – ‘আমাদের নব্যবঙ্গের চিত্রকলার আর একটু জোর, সাহস এবং বৃহত্ব দরকার।’ ওই একই বছর ২৪ আগস্ট অবনীন্দ্রনাথকে ওখান থেকে লিখেছিলেন, – ‘আমাদের দেশে আর্টের হাওয়া বয় নি, সমাজ জীবনের সঙ্গে আর্টের কোনো নাড়ির যোগ নেই।’ ওই সময়ে সমরেন্দ্র ঠাকুরকে লিখেছিলেন, ‘ভারতবর্ষের আর্ট যদি পুরো জোরে সমস্ত মনপ্রাণ দিয়ে এগোতে পারে তা হলে গভীরতায় এবং ভাব ব্যঞ্জনায় তার কাছে কেউ লাগবে না।… আমাদের আর্টিস্টদের তুলির সামনে অসীম ক্ষেত্র দেখতে পাচ্ছি।’